**RELACION**

**PËR**

**PROJEKTLIGJIN “PËR IDENTIFIKIMIN ELEKTRONIK DHE SHËRBIMET E BESUARA”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i projektligjit “Për identifikimin elektronik dhe shërbimet e besuara” është përcaktimi i kuadrit të nevojshëm ligjor për identifikimin elektronik të sigurt, nënshkrimin elektronik, vulat elektronike, dorëzimin e shërbimit elektronik të regjistruar dhe autentifikimin e faqeve të internetit, si dhe garantimin e nivelit të lartë të sigurisë për transaksionet elektronike në Republikën Shqipërisë.

Projektligji synon përmirësimin e ofrimit të shërbimeve të besuara, duke bërë të mundur një qasje më të lehtë dhe më të shpejtë në shërbimet e ofruara nga ofruesit e kualifikuar të shërbimit të besuar, me qëllim garantimin e besueshmërisë dhe sigurisë në përdorimin e shërbimeve të identifikimit elektronik dhe shërbimeve të besuara nga qytetarët, bizneset dhe administrata publike, për të hyrë në shërbimet *on-line* ose për të menaxhuar transaksionet elektronike në vend.

Objektivat që synohen të arrihen janë rritja e sigurisë për transaksionet elektronike në tregun e brendshëm, duke siguruar një bazë të përbashkët për bashkëveprim të sigurt elektronik midis qytetarëve, bizneseve dhe autoriteteve publike, duke rritur efektivitetin, integritetin, sigurinë dhe besueshmërinë në ofrimin e shërbimeve të besuara në Republikën e Shqipërisë.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE.**

Projektligji i propozuar për miratim është në përputhje të plotë me rendin juridik të brendshëm dhe me legjislacionin ndërkombëtar. Projektligji është hartuar duke e përafruar plotësisht me Rregulloren (BE) nr.910/2014 të Parlamentit Evropian dhe të Këshillit, datë 23 korrik 2014 “Për identifikimin elektronik dhe shërbimet e besuara për transaksionet elektronike në tregun e brendshëm, dhe që shfuqizon direktivën 1999/93/KE”, Numri CELEX 32014R0910, Fletorja Zyrtare e Bashkimit Evropian, Seria L, nr. L257, datë 28.8.2014, faqe 73-114.

Ky projektligj është planifikuar në Planin Kombëtar për Integrimin Evropian 2022-2024 ( PKIE) , i përcaktuar për miratim në tremujorin e katërt të 2022, dhe në programin e përgjithshëm analitik të projektakteve të Këshillit të Ministrave, për vitin 2022.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME.**

Ky projektligj synon të përmirësojë kornizën aktuale ligjore për identifikimin elektronik dhe shërbimet e besuara, si dhe harmoniziin e saj me rregulloret më të fundit të BE-së në këtë fushë, duke futur dispozita që kanë të bëjnë me dokumentin elektronik, identifikimin elektronik dhe shërbimet e besuara.

Projektligji përcakton metoda të reja për identifikimin e aplikuesit për pajisjen me mjete të identifikimit elektronik duke reduktuar në këtë mënyrë proceset administrative që kërkojnë kohë.

Në krahasim me kuadrin aktual ligjor ky projektligj rrit kërkesat e sigurisë dhe besueshmërinë në veprimtarinë e ofruesve të kualifikuar të shërbimeve të besuara, ku ofruesit e këtyre shërbimeve duhet të aplikojnë standardet më të përparuara të sigurisë, të përshtatshme për rreziqet që lidhen me aktivitetet e tyre në mënyrë që të nxitin besimin e përdoruesve.

Rritja e bashkëpunimit midis ofruesve të kualifikuar të shërbimeve të besuara me institucione shtetërore dhe private, nëpërmjet skemave të identifikimit elektronik të sigurt, me qëllim autentifikimin e personave fizikë apo juridikë është një risi tjetër e këtij projektligji.

Gjithashtu, ky projektligj do të prezantojë listën e besuar të ofruesve të kualifikuar të shërbimeve të besuara dhe listën e pajisjeve të certifikuara të krijimit të nënshkrimeve elektronike dhe vulave elektronike të kualifikuara, do të rregullojë ruajtjen afatgjatë të informacionit dhe vlefshmërinë ligjore të nënshkrimeve dhe vulave elektronike, si dhe do të parashikojë vlerësimin e tyre pavarësisht nga ndryshimet e ardhshme teknologjike.

Të gjithë ofruesit e shërbimeve të besuara duhet të jenë objekt i kërkesave të këtij projektligji, në veçanti kërkesave për sigurinë dhe përgjegjësinë për të siguruar kujdesin e duhur, transparencën mbi shërbimet dhe veprimtarinë e tyre.

Lidhur me sfidat e këtij projektligji shihet si e tillë angazhimi i qeverisë në përmirësimin e shërbimeve të besuara, duke bërë të mundur një qasje më të lehtë dhe të shpejtë në informacion dhe në shërbimet e ofruara nga ofruesit, me qëllim sigurimin e një pune efikase, transparente dhe të përgjegjshme të administratës shtetërore, si dhe ofrimin e shërbimeve të mira publike, të përshtatshme për nevojat e qytetarëve dhe bizneseve.

Sfidë tjetër e këtij projektligji mbetet anëtarësimi i Republikës së Shqipërisë në Bashkimin Evropian. Një pjesë e neneve të Rregullores (BE) nr.910/2014 të Parlamentit Evropian dhe të Këshillit, datë 23 korrik 2014 “Për identifikimin elektronik dhe shërbimet e besuara për transaksionet elektronike në tregun e brendshëm, dhe që shfuqizon direktivën 1999/93/KE” (eIDAS) nuk janë transpozuar pasi kanë si kusht anëtarësimin e Shqipërisë në Bashkimin Evropian, pra u adresohen vetëm shteteve anëtare. Nenet që nuk janë transpozuar janë pasqyruar në tabelën e përputhshmërisë, si dhe është dhënë shpjegimi përkatës.

1. **VLERËSIMI I LIGJSHMËRISË,KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në harmoni me legjislacionin vendas në fuqi. Gjithashtu ky projektligj nuk bie në kundërshtim me Kushtetutën dhe me marrëveshjet ndërkombëtare të ratifikuara nga Republika e Shqipërisë.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Ky projektligj përafron në mënyrë të plotë Rregulloren (BE) nr.910/2014 e Parlamentit Evropian dhe të Këshillit, datë 23 korrik 2014 “Për identifikimin elektronik dhe shërbimet e besuara për transaksionet elektronike në tregun e brendshëm, dhe që shfuqizon direktivën 1999/93/KE”, Numri CELEX 32014R0910, Fletorja Zyrtare e Bashkimit Evropian, Seria L, nr. L257, datë 28.8.2014, faqe 73-114.”

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Referuar përmbajtjes së projektaktit, projektligji ka në përmbajtje dymbëdhjetë krerë, përkatësisht, si më poshtë vijon:

* Në kreun I përcaktohen dispozitat e përgjithshme.

*Nenet 1, 2 dhe 3* të projektligjit përcaktojnë qëllimin, fushën e veprimit dhe përkufizimet në kuptim të këtij projektligji.

*Në nenin 4* përcaktohet parimi i mbrojtjes së të dhënave personale, ku në çdo rast përpunimi i këtyre të dhënave do të bëhet në përputhje me ligjin për mbrojtjen e të dhënave personale. Gjithashtu, përcaktohet përdorimi i pseudonimeve në një transaksion elektronik kur nuk përcaktohet ndryshe nga rregullorja, kontrata apo legjislacioni vendas.

* Në Kreun II përcaktohen nenet për identifikimin elektronik të sigurt.

*Nenet 5, 6, dhe 7* i referohen vlefshmërisë ligjore të identifikimit elektronik, garancisë së skemës së identifikimit elektronik dhe kërkesave mbi procedurat e identifikimit elektronik të sigurt.

*Neni 8* përcakton kushtet për identifikimin fillestar ku risi është metoda *remote* e identifikimit ose metodat e tjera të cilat ofrojnë një siguri ekuivalente me praninë fizike.

*Neni 9* përcakton njohjen reciproke të skemave të identifikimit elektronik ku njohja dhe zbatimi i skemave të identifikimit elektronik dhe shërbimeve të besuara, do të bëhet në përputhje me marrëveshjet e ratifikuara nga Republika e Shqipërisë me shtetet e huaja, për pranimin e tyre dhe shkëmbimin e të dhënave.

*Neni 10* përcakton bashkëpunimin dhe ndërveprimin e skemave të identifikimit elektronik, si dhe vendosjen e nivelit më të lartë të ndërveprimit të skemave të identifikimit elektronik në nivel kombëtar.

* Në Kreun III përcaktohen nenet për Autoritetin dhe shërbimet e besuara.

*Neni 11* përcakton aksesin për personat me aftësi të kufizuara.

*Neni 12* përcakton Autoritetin Kombëtar për Certifikimin Elektronik dhe Sigurinë Kibernetike si institucionin përgjegjës për rregullimin dhe mbikëqyrjen e fushës së identifikimit elektronik dhe shërbimeve të besuara në Republikën e Shqipërisë. Gjithashtu, në këtë nen përcaktohet varësia e Autoritetit nga Kryeministri, rregullimi i marrëdhënies së punës së titullarit dhe punonjësve të Autoritetit me Kod Pune si dhe kufiri maksimal i shtesës së pagës për natyrë të veçantë pune, të titullarit dhe punonjësve të Autoritetit.

Neni 13 përcakton kriteret e emërimit të Drejtorit të Përgjithshëm dhe rastet e lirimit dhe shkarkimit të tij. Emërimi, lirimi dhe shkarkimi i Drejtorit të Përgjithshëm bëhet nga Kryeministri.

*Neni 14* përcakton regjistrimin e Ofruesve të Kualifikuar të Shërbimit të Besuar nga Autoriteti ndërsa në *nenin 15* përcaktohet krijimi i listës së besuar, e cila krijohet, mirëmbahet dhe publikohet nga Autoriteti.

*Neni 16* përcakton rastet e ndërprerjes së veprimtarisë së Ofruesit të Kualifikuar të Shërbimit të Besuar nga Autoriteti.

Në *nenin 17* përcaktohet lëshimi, shfuqizimi , revokimi dhe pezullimi i certifikatave të kualifikuara.

*Neni 18* përcakton inspektimin e veprimtarisë së Ofruesve të Kualifikuar të Shërbimeve të Besuara dhe detyrimin e bashkëpunimit me Autoritetin në rast inspektimi.

* Në kreun IV janë përcaktuar nenet për Ofruesit e Kualifikuar të Shërbimit të Besuar.

*Neni 19*  përcakton procedurën që duhet të ndjekë një ofrues i shërbimit të besuar për të filluar ushtrimin e veprimtarisë si një Ofrues i Kualifikuar i Shërbimit të Besuar.

*Në nenet 20 dhe 21* përcaktohen kushtet dhe kërkesat e sigurisë që duhet të përmbushë një Ofrues i Kualifikuar të Shërbimeve të Besuara, me qëllim parandalimin dhe minimizimin e ndikimit të incidenteve të sigurisë, si dhe informimin e palëve të interesuara mbi efektet e shkaktuara nga incidente të tilla.

*Në nenin 22* përcaktohet mbikëqyrja e OKSHB-ve të cilët do të auditohen me shpenzimet e tyre, të paktën çdo 24 muaj, si dhe për çdo ndryshim të mundshëm në procesin e ofrimit të shërbimit, nga Organizmi i Testimit dhe Konfirmimit, ndërsa në *nenin 23* raportimi i OKSHB-ve tek Autoriteti (raportim vjetor i hollësishëm brenda datës 31 Mars të vitit pasardhës si dhe sa herë që ky e fundit e kërkon një gjë të tillë.)

* Në kreun V janë përcaktuar nenet lidhur me nënshkrimet elektronike.

*Në nenin 24* përcaktohen efektet ligjore të nënshkrimeve elektronike .

*Në nenin 25* përcaktohet përdorimi i nënshkrimeve elektronike në shërbimet publike.

*Në nenin 26* përcaktohen të dhënat që duhet të përmbajë një certifikatë e kualifikuar për nënshkrimet elektronike.

Risi e këtij projektligji janë kërkesat që duhet të përmbushin pajisjet e krijimit të nënshkrimeve elektronike të kualifikuara të përcaktuara *në nenin 27*, si dhe certifikimi i pajisjeve të krijimit të nënshkrimeve elektronike të kualifikuara të përcaktuara *në nenin 28,*  certifikim i cili do të bëhet nga një organ publik ose privat, i akredituar nga Autoriteti Përgjegjës për Akreditimin në Republikën e Shqipërisë.

*Në nenin 29* përcaktohet publikimi i listës së pajisjeve të krijimit të nënshkrimeve elektronike të kualifikuara nga Autoritetit pas dorëzimit të raportit të certifikimeve të këtyre pajisjeve nga Organi i certifikimit të pajisjeve të krijimit të nënshkrimeve elektronike të kualifikuara ose nga Organizmi i Testimit dhe Konfirmimit.

*Në nenin 30* përcaktohen kërkesat për vërtetimin e vlefshmërisë së nënshkrimeve elektronike të kualifikuara.

*Në nenet 31 dhe 32* përcaktohet shërbimi i kualifikuar i vërtetimit të vlefshmërisë së nënshkrimeve elektronike të kualifikuara dhe shërbimi i kualifikuar i ruajtjes së nënshkrimeve elektronike të kualifikuara.

* Në Kreun VI përcaktohen vulat elektronike.

*Në nenin 33* përcaktohen efektet juridike të vulave elektronike ndërsa në *nenin 34* kërkesat që duhet të përmbushin vulat elektronike të kualifikuara.

*Në nenin 35* përcaktohen elementët që duhet të përmbajë një certifikatë e kualifikuar për vulat elektronike.

*Në nenin 36* janë përcaktuar kërkesat që duhet të përmbushin pajisjet e krijimit të vulës elektronike të kualifikuar.

*Në nenin 37* përcaktohet përdorimi i vulave elektronike në shërbimet publike.

*Në nenin 38* përcaktohet shërbimi i vërtetimit të vlefshmërisë dhe ruajtjes së vulave elektronike të kualifikuara.

* Në kreun VII janë përcaktuar nenet lidhur me vulat kohore elektronike të kualifikuara.

*Neni 39* përcakton efektet ligjore të vulave kohore elektronike, ndërsa në nenin *40* përcaktohen kërkesat për vulat kohore elektronike të kualifikuara.

* Në Kreun VIII përcaktohen Shërbimet Elektronike të Kualifikuara të Regjistruara.

*Neni 41* përcakton efektet ligjore të ofrimit të shërbimeve elektronike të kualifikuara të regjistruara.

*Neni 42* përmban kërkesat për ofrimin e shërbimit elektronik të kualifikuar të regjistruar.

* Kreu IX i referohet autentifikimit të faqeve të internetit.

*Në nenin 43* përcaktohen kërkesat për certifikatat e kualifikuara për autentifikimin e faqeve të internetit.

*Në nenin 44* përcaktohen efektet ligjore të dokumentit elektronik.

* Në kreun X përcaktohet përgjegjësia ligjore dhe detyrimet që ofruesit e shërbimeve të besuara kanë ndaj përdoruesve dhe personave të tretë.

*Në nenin 45* përcaktohen rastet e shpërblimit të dëmit dhe barra e provës në rast të shkaktimit të dëmit.

*Në nenin 46* garancitë pasurore dhe financiare që një ofrues i kualifikuar i shërbimit të besuar duhet të përmbushi, si dhe në *nenin 47* përcaktohen detyrimet që burojnë nga ndërprerja e veprimtarisë së tyre.

*Në nenin 48* përcaktohet Organizmi i Testimit dhe Konfirmimit i cili kryen konformitetin e standardeve teknike për ofruesit e shërbimit.

*Në nenin 49* përcaktohen tarifat që subjektet e këtij ligji duhet ti paguajnë Autoritetit në zbatim të detyrimeve të përcaktuara në këtë ligj.

* Kreu XI përcakton masat administrative që ndërmerr Autoriteti ndaj ofruesve të shërbimeve të besuara, në rastet e konstatimit të shkeljeve apo mos përmbushjes së detyrave të përcaktuara në këtë projektligj gjatë ushtrimit të veprimtarisë së tyre, si edhe procedurat e ankimit ndaj vendimeve të Autoritetit*.( nenet 50 dhe 51*)
* Kreu XII përcakton dispozitat e fundit.

*Në nenin 52* përcaktohet nxjerrja e akteve nënligjore.

*Në nenin 53* përcaktohen dispozitat kalimtare.

*Neni 54* është dispozita e shfuqizimit.

*Në nenin 55* përcaktohet hyrja në fuqi.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ PROJEKTAKTI.**

Ngarkohen për zbatimin e këtij ligji të gjithë organet publike, Ofruesit e Kualifikuar të Shërbimit të Besuar, Organizmat e Testimit dhe Konfirmimit, Organet e certifikimit të pajisjeve të krijimit të nënshkrimeve elektronike të kualifikuara dhe vulave elektronike të kualifikuara në kuptim të këtij ligji, Autoriteti Kombëtar për Certifikimin Elektronik dhe Sigurinë Kibernetike (AKCESK).

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT.**

Projektligji është hartuar nga Autoriteti Kombëtar për Certifikimin Elektronik dhe Sigurinë Kibernetike, si dhe është bashkëpunuar për këtë qëllim edhe me Agjencinë Kombëtare të Shoqërisë së Informacionit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE.**

Miratimi i këtij projektligji nuk sjell efekte financiare negative për buxhetin e shtetit. Gjithashtu, projektligji ka ndikim financiar në buxhetin e shtetit duke i sjellë atij të ardhura të cilat burojnë nga tarifat e regjistrimit të ofruesve të shërbimit të besuar, organizmat e testimit, organet e certifikimit të pajisjeve të krijimit të nënshkrimit elektronik/vulës elektronike të kualifikuar dhe nga tarifat për kontrollet periodike që do të ushtrohen nga Autoriteti kundrejt këtyre ofruesve. Analiza përkatëse është pasqyruar tek Raporti i Vlerësimit të Ndikimit (RIA).

**PROPOZUESI**